CELEX: 32021D0032
Language: bg
Date: 2021-01-13 00:00:00
Title: Решение за изпълнение (ЕС) 2021/32 на Комисията от 13 януари 2021 година за удължаване на срока на предприетото от Агенцията за околна среда на Люксембург действие, позволяващо предоставянето на пазара и употребата на биоцида BIOBOR JF в съответствие с член 55, параграф 1 от Регламент (ЕС) № 528/2012 на Европейския парламент и на Съвета (нотифицирано под номер C(2021)13) (само текстът на френски език е автентичен)

18.1.2021   
               
               
                  BG
               
               
                  Официален вестник на Европейския съюз
               
               
                  L 15/7
               
            
         РЕШЕНИЕ ЗА ИЗПЪЛНЕНИЕ (ЕС) 2021/32 НА КОМИСИЯТА
         от 13 януари 2021 година
         за удължаване на срока на предприетото от Агенцията за околна среда на Люксембург действие, позволяващо предоставянето на пазара и употребата на биоцида BIOBOR JF в съответствие с член 55, параграф 1 от Регламент (ЕС) № 528/2012 на Европейския парламент и на Съвета
         
            
               (нотифицирано под номер C(2021)13)
            
         
         (само текстът на френски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 55, параграф 1, трета алинея от него,
         като има предвид, че:
         
                     (1)
                  
                  
                     На 4 май 2020 г. Агенцията за околна среда на Люксембург („компетентният орган“) прие решение (впоследствие изменено на 19 юни 2020 г. и на 7 октомври 2020 г.) в съответствие с член 55, параграф 1, първа алинея от Регламент (ЕС) № 528/2012, с което до 31 октомври 2020 г. беше разрешено предоставянето на пазара и употребата от професионални потребители на биоцида BIOBOR JF за антимикробно третиране на горивни резервоари и горивни уредби на паркирани въздухоплавателни средства („действието“). Компетентният орган уведоми Комисията и компетентните органи на останалите държави членки за това действие и за основанията за него в съответствие с член 55, параграф 1, втора алинея от същия регламент.
                  
               
                     (2)
                  
                  
                     Съгласно информацията, предоставена от компетентния орган, действието е необходимо с цел опазване на общественото здраве. Микробиологичното замърсяване на горивните резервоари и горивните уредби на въздухоплавателните средства може да причини неизправност в двигателя на въздухоплавателното средство и да застраши неговата летателна годност, като по този начин застраши и безопасността на пътниците и екипажа. Пандемията от Covid-19 и произтеклите ограничения на полетите доведоха до временното заземяване на голям брой въздухоплавателни средства. Спирането от движение на въздухоплавателното средство е утежняващ фактор за микробиологичното замърсяване.
                  
               
                     (3)
                  
                  
                     BIOBOR JF съдържа 2,2’-(1-метилтриметилендиокси)бис-(4-метил-1,3,2-диоксаборинан) (CAS № 2665-13-6) и 2,2’-оксибис (4,4,6-триметил-1,3,2-диоксаборинан) (CAS № 14697-50-8), активни вещества за използване в биоциди от продуктов тип 6 като консерванти за продукти по време на съхранение, както са определени в приложение V към Регламент (ЕС) № 528/2012. Тъй като тези активни вещества не са включени в работната програма, установена в приложение II към Делегиран регламент (ЕС) № 1062/2014 на Комисията (2), за системно проучване на всички съществуващи активни вещества, съдържащи се в посочените в Регламент (ЕС) № 528/2012 биоциди, те трябва да бъдат оценени и одобрени, преди съдържащите ги биоциди да бъдат разрешени на национално равнище или на равнището на ЕС.
                  
               
                     (4)
                  
                  
                     На 16 октомври 2020 г. Комисията получи обосновано искане от компетентния орган за удължаване на срока на действието в съответствие с член 55, параграф 1, трета алинея от Регламент (ЕС) № 528/2012. Обоснованото искане беше отправено въз основа на опасения, че микробиологичното замърсяване на горивните резервоари и горивните уредби на въздухоплавателните средства може да продължи да представлява заплаха за безопасността на въздушния транспорт, както и на аргумента, че BIOBOR JF е от първостепенно значение в борбата с това микробиологично замърсяване.
                  
               
                     (5)
                  
                  
                     Съгласно информацията, предоставена от компетентния орган, единственият алтернативен биоцид, препоръчан от производителите на въздухоплавателни средства и двигатели за борба с микробиологичното замърсяване, е оттеглен от пазара през март 2020 г. поради сериозни аномалии във функционирането на двигателите, забелязани след третиране с този продукт.
                  
               
                     (6)
                  
                  
                     Както посочи компетентният орган, механичното третиране на микробиологичното замърсяване на горивните резервоари и горивните уредби на въздухоплавателните средства налага периодичното извършване на операции по дренаж и микробиологични изследвания на проби, взети при дренажа, което изисква допълнителен персонал и установяване на сложни процедури за вземане на проби и лабораторно изследване на пробите, които не изглеждат подходящи за люксембургския въздушен флот. Освен това ръчното почистване на замърсените резервоари — което е необходимо, ако бъде установено замърсяване — би изложило работниците на токсични газове и следва да бъде избягвано.
                  
               
                     (7)
                  
                  
                     Съгласно информацията, предоставена от компетентния орган, производителят на BIOBOR JF е предприел стъпки за получаване на редовно разрешение за биоцида и в началото на 2021 г. ще подаде заявление за одобрение на активните вещества, които той съдържа. Одобрението на активните вещества и последващото разрешаване на биоцида би осигурило трайно решение за бъдещето, но за изпълнението на тези процедури ще е необходим значителен период от време.
                  
               
                     (8)
                  
                  
                     Тъй като липсата на мерки за борба с микробиологичното замърсяване на горивните резервоари и горивните уредби на въздухоплавателните средства може да застраши безопасността на въздушния транспорт, като тази заплаха не може да бъде адекватно овладяна с помощта на друг биоцид или други средства, е целесъобразно да се позволи на компетентния орган да удължи срока на действието за не повече от 550 дни, считано от деня след изтичането на първоначалния срок от 180 дни, разрешен в решението на компетентния орган от 4 май 2020 г., изменено на 7 октомври 2020 г.
                  
               
                     (9)
                  
                  
                     Като се има предвид, че срокът на действието изтече на 1 ноември 2020 г., настоящото решение следва да се прилага с обратно действие.
                  
               
                     (10)
                  
                  
                     Мерките, предвидени в настоящото решение, са в съответствие със становището на Постоянния комитет по биоцидите,
                  
               ПРИЕ НАСТОЯЩОТО РЕШЕНИЕ:
         
            Член 1
            Агенцията за околна среда на Люксембург може да удължи до 5 май 2022 г. срока на действието, позволяващо предоставянето на пазара и употребата от професионални потребители на биоцида BIOBOR JF за антимикробно третиране на горивните резервоари и горивните уредби на паркирани въздухоплавателни средства.
         
         
            Член 2
            Адресат на настоящото решение е Агенцията за околна среда на Люксембург.
            То се прилага от 1 ноември 2020 година.
         
         
            Съставено в Брюксел на 13 януари 2021 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  ОВ L 167, 27.6.2012 г., стр. 1.
         
            (2)  Делегиран регламент (ЕС) № 1062/2014 на Комисията от 4 август 2014 г. относно работната програма за системно проучване на всички съществуващи активни вещества, съдържащи се в биоциди, посочени в Регламент (ЕС) № 528/2012 на Европейския парламент и на Съвета (ОВ L 294, 10.10.2014 г., стр. 1).